’तूं ठीक ऐं बच्चू?’ डाक्टर होरें पुच्छेआ। रेशू नै ‘हां’ इच मुंडी ल्हाई। डाक्टर साह्ब नै कालजै ठंड बुज्झी ही। उनें हत्थ जौले करियै मनोमन कुसै शक्ती गी मत्था टेकेआ। इन्ने चिरै च दीपा नै बी अक्ख पुट्टी। सारें शा पैह्लें रमन नै दिक्खेआ की जे ओह् दिक्खा दा गै ओह्दी बक्खी हा। ‘दीपा ई बी होश आई गेई ऐ।’ खुशी नै चानक रमन दे मूंहा निकलिया। सारे उसी घूरियै दिक्खन लगी पे हे की जे मरीजें दे कमरे च इन्ने जोरें बोल्लने दी जाजत नीं हुंदी। बोल्लने मगरा उ’ब्बी झक्केआ ते उन्न जीभ दन्दें थल्लै दबाइयै शर्मिंदगी जाह्र कीती। रमन दी अक्खीं च किश पढ़ियै बल्लें-बल्लें दीपा बी हस्सी पेई। डाक्टर अविनाश नै दीपा कोल जाइयै पुच्छेआ, ‘केह् हाल ऐ?’ रमन बी दीपा कोल जाई खड़ोता हा। डाक्टर साह्ब नै दीपा दे मत्थे’र हत्थ फेरेआ ते अक्खियें राहें नुहाड़ा धन्नबाद कीता। फ्ही ओह् रेशू कोल परतोई आए। रमन उत्थें गै खड़ोता रेहा। रमन ते दीपा बिना अक्ख झपके दे किन्ना गै चिर इक्क-दूए ई दिखदे रेह्। रमन दा मन आक्खा’रदा हा ‘में गलाया हा तुस सुफल होइयै आओ, मीं मेद ही तुसेईं किश नीं होना’ ते परते च दीपा दा मन आक्खा दा हा, ‘अऊं बची गै तुंदी सुक्खने कारण आं।’ दौनें दे ओठ बंद हे पर मन गल्लां करै दे हे।